Brugt legetøj og andre gode gamle sager bliver i dag langet over disken, når private sælgere genbruger og videresælger deres sager i stedet for at smide dem ud. Det sker tirsdag kl 14-16 på børnekræmmermarkedet  på AVV - Affaldsselskabet for Brønderslev og Hjørring. - Børnene har fundet de ting frem, som de kan undvære som for eksempel gamle legesager. Det kommer de så og sælger her i ferien, så de måske kan tjene penge til at købe noget nyt, siger Dorte Nielsen fra AVV. Det er i år femte gang at AVV afholder børnekræmmermarked i efterårsferien. - Vi forsøger at gøre børnene bevidste om, at ting kan genbruges og altså ikke kun er skrald, siger Dorte Nielsen. Børnene har som sædvanligt deres forældre med til kræmmermarkedet, så forældrene også har mulighed for at få solgt ud af gammelt guld som børnetøj eller brugte klapvogne.

Referat:
Traditionen tro er der i dag kræmmermarked kl 14 på AVV i Hjørring. I efterårsferiens ånd er det børnene, der er i fokus.